Lingua Casmirica
Lingua Casmirica seu Caspiraea (Kŏśur) ad linguas Indicas pertinet e divisione Indoiranica familiae Indoeuropaeae. In India adhibetur in regione vallis Caspiraeorum civitatis Jammu et Kashmir; plerique et lingua Urdu loquuntur; ibi locutorum 6.797.587 a censoribus anno 2011 reperti sunt. Est lingua officialis eius civitatis, unaque inter 22 linguas Indiae schedulo enumeratas. Pauci Casmirice loquentes in Pakistania, Britannia necnon Civitatibus Foederatis habitant. Anno 1908 Georgius Abraham Grierson, qui huic linguae assidue studuit, sic scripsit: "Kashmiri is the only one of the Dardic languages that has a literature" ("sola inter linguas Dardicas lingua Casmirica litteris ornatur"). Litterae Casmiricae a saeculo fere 13 nobis servantur. E verbis Griersoni apparet linguam Casmiricam interdum in serie linguarum Dardicarum enumerari; alii autem substratum linguisticum Dardicum recognoscunt, linguam autem in serie Indica boreoccidentali includunt.